《题王冕梅花揭篷图》
明代·溥洽

王郎写梅如写神，天机到手惊绝伦。自言临池得家法，开缣散作江南春。

酒酣豪叫呼霜兔，宝泓倒饮隃糜薰。龙跳虎卧意捷出，纵横错漠迷芳尘。

繁花不消千树雪，古苔蚀尽樛枝铁。缟衣绰约佩珰明，夜夜贞心照寒月。

嗟予落魄西湖澒，梦魂几度入梨云。东风吹香趁流水，断桥愁送波沄沄。

一杯不到孤山土，忽见王郎已千古。还君此图歌莫哀，原草青青隔烟雨。

作者简介：（1346—1426）明僧。浙江山阴人，字南洲，俗姓陆。出家于普济寺。研习佛经，旁通儒学，工诗文。洪武二十二年召为僧录司右讲经。永乐初为右善世，曾被诬左迁。仁宗时乞居南京报恩寺养老。有《雨轩集》。